RÅDETS RESOLUTION af 9. juni 1997 vedrørende en håndbog for fælles toldkontrolaktioner (97/C 193/03)

RÅDET FOR DEN EUROPÆISKE UNION -

som tager i betragtning, at det er vigtigt at få effektiviseret bekæmpelsen af ulovlig handel med følsomme varer i almindelighed og ulovlig narkotikahandel i særdeleshed,

der er blevet orienteret om Narkotikaekspertgruppens rapport, der blev tiltrådt af Det Europæiske Råd i Madrid 1995, og som indeholder et forslag om at styrke kontrollen ved Den Europæiske Unions ydre grænser, og

som tager følgende i betragtning:

En yderligere forbedring af det praktiske samarbejde for at styrke kontrollen ved de ydre grænser prioriteres, navnlig ved at der iværksættes fælles toldkontrolaktioner,

Rådet godkendte på samlingen den 29. november 1996 den reviderede ordning for fælles toldkontrolaktioner,

der er behov for at opstille retningslinjer for iværksættelsen af fælles toldkontrolaktioner -

HAR TIL HENSIGT:

at uddybe det praktiske samarbejde mellem medlemsstaternes toldmyndigheder, især ved at iværksætte fælles toldkontrolaktioner

at styrke og strukturere det nuværende samarbejde mellem medlemsstaternes toldmyndigheder med hensyn til toldkontrolaktioner og derudover at handle i overensstemmelse med retningslinjerne i den håndbog, som er godkendt af den kompetente rådsgruppe, og som findes i bilaget til denne resolution, ved forberedelsen, gennemførelsen og evalueringen af fælles toldkontrolaktioner. Den kompetente rådsgruppe kan ændre denne håndbog på baggrund af sine erfaringer med at lede fælles toldkontrolaktioner.

BILAG

HÅNDBOG FOR FÆLLES TOLDKONTROLAKTIONER

I. Aktionernes overordnede organisationsstruktur

1. Fælles kontrolaktioner finder sted i den relevante rådsgruppes regi. Mindst to møder om året i gruppen skal vedrøre operative spørgsmål (ekspertmøder) forstået således, at hvert formandskab afsætter mindst ét møde til drøftelse af sådanne spørgsmål.

2. På ekspertmødet tages der initiativ til aktioner, og man bliver enig om både planer for aktioner og aktionsmandater. Med jævne mellemrum, og mindst én gang om året, opstiller ekspertgruppen i tide en liste over de aktioner, som skal gennemføres, under hensyntagen til de flerårige planer for visse aktionskategorier. Rådsgruppen godkender den liste over aktioner, der blev opstillet på ekspertmødet. Hvis det er hensigtsmæssigt, kan gruppen også direkte tage initiativ til og godkende aktioner.

3. For hver aktion opstilles en plan indeholdende enkeltheder vedrørende aktionen med henblik på drøftelse på ekspertmødet. Denne håndbog indeholder en modelplan i afsnit II, der præciserer de punkter, planen skal indeholde.

4. I aktionsmandatet anføres baggrunden for og formålet med aktionen samt andre enkeltheder, herunder den støtte til aktionernes gennemførelse, som Europa-Kommissionen skal yde på kommunikationsområdet via EF-toldsystemet SCENT eller Toldinformationssystemet (CIS). En model, der præciserer, hvad aktionsmandatet skal omfatte, er indeholdt i denne håndbogs afsnit III. Mandatet skal endvidere indeholde et overslag over udgifterne, især til det orienterende møde og afrapporteringsmødet samt aktionskoordinationsenhedens arbejde, herunder leje af lokale, tolkning, udstyr, kommunikation osv.

5. På ekspertmødet uddelegeres hver aktion til en medlemsstat, der tilbyder at fungere som aktionskoordinator. Endvidere kan der udpeges en toldmyndighed, der tilrettelægger afrapporteringsmødet. Hvis ingen af medlemsstaterne melder sig frivilligt som aktionskoordinator, fungerer den medlemsstat, der har formandskabet for Rådet, som koordinator. Koordinator opretter en passende aktionskoordinationsenhed for den fælles kontrolaktion. Ved oprettelsen af koordinationsenheden skal der tages hensyn til aktionens art og omfang. Betingelserne for enhedens arbejde fastlægges i mandatet.

6. Tredjelande kan af koordinator opfordres til at deltage i fælles kontrolaktioner. Tredjelande, der tager del i aktioner, kan ikke deltage i ovennævnte møder. De har imidlertid adgang til at deltage i orienterende møder og afrapporteringsmøder i forbindelse med aktioner, som de er inddraget i. Andre retshåndhævende instanser kan deltage i de fælles kontrolaktioner. Disse indbydes i så fald af de medlemsstater, de kommer fra.

7. Aktionskoordinatoren sørger for at underrette de deltagende stater om umiddelbart forestående aktioner. En underretningsmodel er indeholdt i håndbogens afsnit IV.

8. Såfremt det er nødvendigt for et vellykket aktionsforløb, at der udstationeres forbindelsesofficerer i koordinationsenheden, udsender hver deltagende stat en eller flere forbindelsesofficerer, hvis det er muligt. Aktionskoordinatoren varetager, for så vidt det er muligt, den stats interesser, som ikke udsender nogen forbindelsesofficer, hvis medlemsstaten ønsker det. Forbindelsesofficererne holder sig i kontakt med den nationale instans, der har udsendt dem.

9. Aktionskoordinatoren sørger for tilrettelæggelsen af det orienterende møde. Hvis der ikke er behov for orientering om en bestemt aktion, anføres dette i planen for aktionen samt i aktionsmandatet.

10. For at sætte de deltagende stater i stand til at forberede sig på aktionen udsendes der på forhånd generelle oplysninger om aktionens varighed og forventede gennemførelsesperiode. For at sikre fortroligheden gives specifikke og endelige enkeltheder først under orienteringsmødet. Såfremt der ikke afholdes noget orienteringsmøde, sikrer aktionskoordinatoren, at disse oplysninger formidles på anden vis. Fortroligheden skal til enhver tid være sikret.

11. Aktionskoordinator sørger for, at der udarbejdes et udkast til rapport, som kan drøftes på det møde, hvor der afrapporteres efter afslutningen på en aktion. Udarbejdelse af rapportudkastet og afrapporteringsmødet finder sted senest to måneder efter aktionens afslutning. En rapporteringsmodel er indeholdt i denne håndbogs afsnit V. Rapporten fastlægges foreløbigt på det møde, hvor der afrapporteres, efter at der er fremsat forslag om eventuelle ændringer eller tilføjelser.

12. Hvis en anden medlemsstat end formandskabet for Rådet fungerer som aktionskoordinator, forelægger den rapporten for formandskabet senest tre måneder efter aktionens afslutning. Formandskabet sætter drøftelsen af rapporten på dagsordenen for et ekspertmøde. På dette møde kan der fremsættes forslag om yderligere ændringer og tilføjelser. Til sidst færdiggør og godkender gruppen den endelige rapport.

II. Modelplan for foreslåede aktioner (1)

Indledning

Begrundelse

- alment

- trusselsvurdering

- formål

- deltagende stater

- procedurer

Forberedelse

Overslag over udgifter til aktionen

- orienterende møde

- koordinationsenhedens arbejde

- afrapporteringsmøde

- gennemførelse af Oisin-programmet

Rapport

III. Model for aktionsmandater (2)

Aktionens kodenavn

Aktionstype (sø-, luft-, land- osv.)

Yderligere enkeltheder (transportmidler, transportform, varekategori)

Baggrund for forslaget

Beskrivelse af trusselsvurderingen

Formålet med aktionen

Den form for handel, aktionen er rettet imod

Kriterier for vurdering af aktionens resultater

Enkeltheder vedrørende den praktiske gennemførelse

- forventede deltagere

- aktionens varighed

- betingelser for koordinationsenhedens arbejde

- kommunikationsbestemmelser

- klassifikation af varer eller transportmidler

- forkortelser og koder

- plan for orientering og afrapportering

- andre logistiske behov

- finansiering

IV. Model for underretning af toldmyndigheder om umiddelbart forestående aktioner (3)

Aktionstype og formålet med aktionen

Dato og sted for det orienterende møde

Oplysninger om de embedsmænd, der forventes at deltage i det orienterende møde

Dagsorden for det orienterende møde

Finansiering

V. Model for afrapportering (4)

Rammen for den gennemførte aktion

Aktionskoordinator

Deltagende lande og forbindelsesofficerer

Aktionens formål

Sammenfatning af resultaterne

Statistik

Udgifter (koordinationsenhed, orientering, afrapportering)

Iagttagelser gjort under afrapporteringen eller på andre tidspunkter med henblik på senere aktioner.

(1) Formålet med denne model er at sikre, at forslag til nye aktioner fremsættes på en sådan måde, at der kan træffes passende beslutninger.

(2) Når et forslag er blevet godkendt, skal denne model anvendes til udarbejdelse af aktionsmandatet.

(3) Denne model skal anvendes til underretning af toldmyndighederne om umiddelbart forestående aktioner.

(4) Formålet med denne model er at sikre en fyldestgørende vurdering af aktionen.